stanford-oval/wikipedia huggingface dataset:
קולנוע תל אביב
היסטוריה

בית הקולנוע הוקם בידי חברת פוקס המאה ה-20. הקמתו החלה בקיץ 1955 והוא קיבל מעמד של "מפעל מאושר" במסגרת החוק לעידוד השקעות הון. הוא נחנך ב-24 באוקטובר 1957, בהקרנת הסרט "רומן בלתי נשכח". עם חנוכתו נחשב לגדול והמפואר בבתי הקולנוע בישראל. הוא כלל 2,000 מושבים מרופדים, שטיח מקיר לקיר ויציע, וקירותיו החיצוניים עוטרו בפסיפס ובשלטי ניאון. לקראת הפתיחה, בעקבות לחץ של החרם הערבי, חברת "פוקס" הסירה את שמה משם הקולנוע. בפליירים שחולקו למבקריו הראשונים של הקולנוע נכתב:
בני תל אביב, הנני בית הקולנוע החדש שלכם, קיומי יוקדש להנאתכם. אעביר לפני עיניכם סרטים בממדים חדשים - סינמסקופ - ובאוזניכם אשמיע את צליל הפלא המשוכלל של Fidelity High. מוקסמים תבלו כאן בנעימים, ובטוחני שתשובו לבתיכם מעודדים ורעננים
בתחילה הוקרנו בקולנוע רק סרטים שהפיקה חברת פוקס המאה ה-20, אך בהמשך הוקרנו גם סרטים של חברות נוספות. בשעות היום הוקרנו סרטים בגרמנית, שכונו "סרטים אוסטריים", כדי לא לפגוע בניצולי השואה. בשנות ה-70 רכשה את הקולנוע חברת "גולן גלובוס", והבניין שימש גם את משרדיה ואת ארכיון הסרטים שלה. בשנות ה-90, עם הירידה במספר הצופים, פוצל האולם לשלושה בתי קולנוע, אך הדבר פגם באיכות הצפייה, ובשנת 2000 נסגר בית הקולנוע סופית.
בנוסף להקרנת סרטי קולנוע, התקיימו באולם פעילויות תרבות נוספות: בין היתר, נערכו בו אירועים כגון טקס בחירת מלכת היופי לשנת 1958, בו נבחרה מרים הדר, הופעות, כולל של סדרה של הופעות שערכו קליף ריצ'רד ולהקת הצלליות בשיא תהילתם בספטמבר-אוקטובר 1963, בה הופיעו באולם במשך ארבעה ימים, פעמיים כל יום, הופעה של יהודה פוליקר ב-1985 שהוקלטה והייתה לאלבומו "חולם בהקיץ", ואף כנסים פוליטיים.
החל משנת 1990 פעלו בבניין המשרדים הצמוד לקולנוע "אולפני ג.ג. תל אביב", ששימשו בעיקר את ערוץ 2, ואחר כך גם את ערוץ 10. התוכנית האחרונה שהוקלטה באולפנים, לפני שנסגרו ב-2008, הייתה "הלילה עם ליאור שליין".
בשנת 1992 חתם יורם גלובוס על עסקה עם הקבלן יוסף יודסין להריסת המבנה ולהקמת מגדל בו משרדים ו-200 דירות. אך יודסין נקלע לקשיים כלכליים, פשט את הרגל, וקידום הפרויקט התעכב. בשנת 2002 הוועדה המקומית לתכנון ובנייה תל אביב אשרה תוכנית לבניית מגדל בן 19 קומות על שטחו של הקולנוע, ובצמוד מבנה נמוך יותר בן חמש קומות. יזמי הפרויקט באותה עת, יחד עם גלובוס, היו החברות "פולאר נדל"ן" מקבוצת פולאר השקעות, סקום ושיכון עובדים. הקבוצה גם ביקשה להרוס את בניין תיאטרון אהל הסמוך, שגם היה בבעלותה. השותפות בין היזמים התפרקה בשנת 2004, בגלל עיכובים באישור הסופי לבנייה, והתזמורת הפילהרמונית הישראלית בחנה את האפשרות להשתמש באולם, בזמן שהיכל התרבות היה בשיפוצים. באפריל 2006 נמכר המתחם לחברת "אירו סאט" תמורת 11 מיליון דולר.
בינואר 2009, הודיע ראש העירייה רון חולדאי, כי הוא מתנגד להקמת מגדל במקום, בשל מיקומו במתחם העיר הלבנה. בתמורה הוצע ליזמים ניוד זכויות הבנייה למגרשים אחרים שבבעלותם. בספטמבר 2009, רכשה חברת "אקרו נדל"ן" את המגרש של בית הקולנוע, תמורת 39 מיליון שקל. ובסופו של דבר אושרה בנייתו של בית מגורים בן 5 קומות, בו 36 יחידות דיור בלבד, ששווק תחת השם "CINEMA TLV". ב-31 באוקטובר 2010 הוחל בהריסת בית הקולנוע, לשם הקמת בית המגורים במקומו.
הערות שוליים

↑  א. כנרתי, חברת סרטים בונה קולנוע בת"א, למרחב, 11 באוגוסט 1957
↑  קולנוע חדש ־ ו"מפעל מאושר", למרחב, 24 ביולי 1955
↑  הקולנוע הגדול בארץ ייחנך מחר, למרחב, 23 באוקטובר 1957
↑  היא והוא - ב'תל־אביב', מעריב, 27 באוקטובר 1957
↑  נתן דונביץ, כוכבים ומזלות - השם המקוצץ, הארץ, 24 באוקטובר 1957
↑  שרית ישי לוי, אין קול, חדשות, 15 במרץ 1991
↑  נבחרה מלכת יופי, דבר, 8 ביוני 1958
↑  הדה בושס, כוכבים ומזלות - פנים אל פנים עם אליל נוער, הארץ, 2 באוקטובר 1963
↑  מוסיקה, בלט, ריקוד - אליל נוער ושירי עם, הארץ, 27 בספטמבר 1963
↑  כנס ארצי של פעילים בקרב העלייה מפולין, דבר, 8 במאי 1959
↑  חיים נגיד, ספונטניות גמורה ומקצועית, מעריב, 1 במרץ 1991
↑  אופיר בר-זהר, אולפני ג.ג. יסגרו את האולפן בתל אביב; 17 עובדים יפוטרו, באתר TheMarker‏, 5 בנובמבר 2008
↑  אלעזר לוין, קולנוע תל אביב ייהרס, במקומו ייבנו משרדים, חדשות, 27 באפריל 1992
↑  הקבלן יוסף יודסין הוכרז פושט רגל, באתר גלובס, 18 במרץ 1999
↑  צביקה פז, ‏אושרה התב"ע לפרויקט קולנוע תל-אביב של פולאר נדל"ן, שיכון ובינוי ויורם גלובוס, באתר גלובס, 12 בדצמבר 2002
מירי ריילי, גלובוס, פולאר ואור ים יקימו מגדל מגורים  במקום קולנוע תל אביב - ב-30 מיליון דולר, באתר TheMarker‏, 12 בדצמבר 2002
↑  אלעזר לוין, ‏בוטלה העיסקה לרכישת קולנוע ת"א ותיאטרון האוהל לאחר שפגה האופציה, באתר גלובס, 2 במאי 2004
↑  צלי גרינברג, עדנה לבית הקולנוע הנטוש: התזמורת הפילהרמונית בוחנת מעבר לקולנוע תל אביב, באתר TheMarker‏, 19 באוגוסט 2004
↑  יצחק דנון, ‏יורם גלובוס עתר נגד אירו סאט: תובע מחצית מהרווח בזכויות הבנייה במתחם קולנוע ת"א, באתר גלובס, 27 באוקטובר 2008
רז סמולסקי, יורם גלובוס דורש מעיריית תל אביב לעצור את ניוד הזכויות של קולנוע ת"א ותיאטרון האוהל, באתר TheMarker‏, 11 בינואר 2009
↑  רז סמולסקי, חולדאי מתנגד להקמת מגדל בן 20 קומות במתחם קולנוע תל אביב, באתר TheMarker‏, 6 בינואר 2009
↑  אריק מירובסקי, קולנוע ת"א נמכר ב-39 מ' ש'; אקרו נדל"ן תקים מגדל עם 36 דירות, באתר TheMarker‏, 22 בספטמבר 2009
קולס בשפורד

קולס בשפורד (באנגלית: Coles Bashford;‏ 24 בינואר 1816 –  25 באפריל 1878) היה עורך דין ופוליטיקאי אמריקאי מוויסקונסין, איש המפלגה הרפובליקנית ואחד ממייסדיה, שכיהן כחבר הסנאט של ויסקונסין, כחבר בית הנבחרים של ארצות הברית מטעמה, וכמושל ויסקונסין החמישי בשנים 1856–1858. תקופת כהונתו בתפקיד זה הסתיימה בשערוריית שוחד שהובילה לבריחתו מוויסקונסין, אך בהמשך הוא היה פעיל בפוליטיקה של טריטוריית אריזונה, כולל כחבר ויושב ראש מועצת הטריטוריה, כתובע הכללי שלה וכמזכיר המדינה שלה.
ראשית חייו

קולס בשפורד נולד בכפר קולד ספרינג שבמדינת ניו יורק. הוא למד בסמינר גנסי ווסלין שבעיירה לימה שבניו יורק, שם הוא למד משפטים, וב-1842 התקבל ללשכת עורכי הדין. הוא שימש כתובע של מחוז ויין מ-1847 עד שב-1850 עבר לאושקוש שבוויסקונסין. בשנים 1853–1856 כיהן בשפורד בסנאט של ויסקונסין מטעם המפלגה הוויגית כנציג מחוז ווינבאגו. לאחר שהוויגים התפלגו על שאלת ביטול העבדות, היה בשפורד לאחר ממייסדי המפלגה הרפובליקנית.
שערוריית הבחירות של 1855

בבחירות של 1855 התמודד בשפורד על משרת מושל ויסקונסין מטעם המפלגה הרפובליקנית, בתחילה הוכרז על תבוסתו על ידי המושל המכהן, הדמוקרט ויליאם ברסטו, בהפרש של 157 קולות. ברשפוד טען שהתוצאה הושגה בדרכי מרמה, ובהמשך התגלה שניצחונו של ברסטו הושג בזכות זיוף תוצאות ההצבעה שהתבססו על מצביעים לא קיימים מהאזור המיושב בדלילות של צפון המדינה, בנוסף לאי-סדרים נוספים כמו שתי ועדות בחירות נפרדות שטענו ללגיטימיות שלהן במחוז וופאקה. כאשר התכנסו יחידות מיליציה יריבות בקפיטול מדינת ויסקונסין במדיסון, הושבע בשפורד בטקס צנוע באולם בית המשפט העליון של ויסקונסין שנוהל על ידי נשיא בית המשפט אדוארד ויטון ב-7 בינואר 1856.
באותו יום הושבע ברסטו בטקס פומבי מלא. התובע הכללי של ויסקונסין פתח בהליכים בבית המשפט העליון של ויסקונסין להעביר את ברסטו מתפקידו. ברסטו הכריז שהוא "לא יוותר על משרתו כל עוד הוא חי". לאחר שקרא תיגר על סמכות השיפוט של בית המשפט ללא הצלחה, ולאחר שהבין שדעת הקהל פנתה נגדו, החליט ברסטו שלא להתמודד מול ההאשמות על הונאה, והגיש לבית המחוקקים את התפטרותו ב-21 במרץ, ובכך הותיר את סגן המושל הנבחר ארתור מקארתור האב כמושל בפועל. ב-24 במרץ קבע בית המשפט פה אחד שהמושל החוקי הוא בשפורד. בהליכים אלו יוצג בשפורד על ידי אדוארד ג'ורג' ראיין, ששני עשורים לאחר מכן כיהן כנשיא בית המשפט העליון של ויסקונסין.
ביום המחרת, כאשר העיר מדיסון הייתה הומת אדם, נכנס בשפורד אל הקפיטול עם החלטת בית המשפט בידו, בליווי השריף וקהל אוהדיו, והודיע למקארתור שהוא הגיע כדי לקבל את משרתו. כאשר הוא הודיע שיעשה שימוש בכוח אם יהיה צורך בכך, עזבו מקארתור ואוהדיו את המקום במהירות. על אף התנגדות ראשונית של הדמוקרטים באספה המדינתית, הכירו עד מהרה שני בתי בית המחוקקים של ויסקונסין בבשפורד כמושל החדש.
מושל ויסקונסין

ב-1857 מינה בשפורד את האפרו-אמריקאי הראשון לתפקיד בממשל המדינה כאשר מינה את ויליאם נולנד כנוטריון. הוא החליט שלא להתמודד על מועמדות המפלגה הרפובליקנית לתקופת כהונה שנייה כמושל, וסיים את כהונתו ב-4 בינואר 1858.
שערוריית הרכבות

שבועות ספורים מאוחר יותר נפתחה חקירה בנוגע למעשי שוחד שבשפורד ואנשי ממשלו קיבלו מחברת הרכבות לקרוס ומילווקי בתמורה לאישור מענקי קרקעות גדולים. בשפורד עצמו קיבל את הסכום הגבוה ביותר, 50,000 דולר במניות ו-15,000 במזומן. חברי בית המחוקקים ושופטי בית המשפט העליון של ויסקונסין היו גם הם מעורבים בקבלת תשלומים שהגיעו ל-400,000 דולר בסך הכול. כמעט כל עותקי דוח החקירה הסופי נלקחו ונשרפו על ידי הפוליטיקאים שהוזכרו בו, אך הזעם הציבורי התפשט על אף ההשתקה.
בשפורד הצליח לפדות במזומן את המניות שהוא קיבל לפני שחברת הרכבות הפסיקה את פעילותה כתוצאה מהחקירה, ונמלט מהמדינה. בתחילה, ב-1862, הוא נסע לוושינגטון די. סי., וב-1863 עזב לטריטוריית אריזונה, שבה היה אחיו, לוי, המודד הראשי של הטריטוריה החדשה. הם ערכו מסע כרוך במאמצים אל קצה היבשת, מונו לתפקידי ממשל על ידי מושל הטריטוריה ג'ון נובל גודווין, והגיעו אליה בדצמבר אותה שנה.
פעילות באריזונה

אף על פי שהגיע לטריטוריית אריזונה כאזרח פרטי, עד מהרה מונה בשפורד כתובע הכללי הראשון שלה על ידי המושל גודווין, תפקיד בו הוא כיהן בשנים 1864–1866. תפקידו חייב אותו לנסוע ברחבי הטריטוריה, ולעבור לעיתים דרך שטחים שנחשבו ל"ארץ אינדיאנית עוינת", אך הוא ביצע את תפקידיו ללא שהתרחשה שום תקרית. בשפורד גם היה עורך הדין הראשון שהתקבל בבתי המשפט של הטריטוריה, וקיבץ את חוקי הטריטוריה לכרך של 400 דפים בסיועו של שופט בית המשפט העליון שלה, ויליאם ט. האוול. ב-1864 הוא נבחר כנשיא המועצה של הטריטוריה (הבית העליון של הטריטוריה), ובשנים 1867–1869 כיהן כנציג הטריטוריה בבית הנבחרים של ארצות הברית, תפקיד אליו הוא נבחר כמועמד עצמאי, ולא מטעם מפלגתו לשעבר.
התפקיד הפוליטי האחרון בו כיהן בשפורד היה מזכיר המדינה של טריטוריית אריזונה על פי מינוי של הנשיא יוליסס ס. גרנט ב-1869 ושוב ב-1873. לאחר שבירת הטריטוריה עברה לעיר פרסקוט, שם לבשפורד ולאחיו לוי הייתה חנות כלבו, התפטר בשפורד ב-1876 כדי להישאר קרוב לעסקיו.
חיים אישיים

בשפורד היה נשוי לפרנסס אדמס, ולשניים נולדו שבעה ילדים (מתוכם אחת שנפטרה בגיל 11). חנות הכלבו שלו פעלה בפרסקוט עד שנות ה-40.
קולס בשפורד נפטר בפרסקוט ב-25 באפריל 1878. הוא נטמן בבית הקברות מאונטיין ויו שבאוקלנד, קליפורניה.
לקריאה נוספת

Sobel, Robert, and John Raimo, eds. Biographical Directory of the Governors of the United States, 1789–1978, Vol. 4, Westport, Conn.; Meckler Books, 1978, pp. 1721-1723
הערות שוליים

↑  "Bashford, Coles (1816–1878)". Wisconsin Historical Society. 3 August 2012.
↑  Toepel, M. G.; Kuehn, Hazel L., eds. (1960). "Wisconsin's Former Governors, 1848–1959: Coles Bashford 1856–58". The Wisconsin Blue Book, 1960 (Report). State of Wisconsin. p. 88.
1 2  McCann, Dennis (December 10, 1998). "3 governors held office within weeks". Milwaukee Journal Sentinel. Archived from the original on March 7, 2003.
↑  "Attorney General ex rel. Bashford v. Barstow – 4 Wis. 567 (1856)". Wisconsin Court System.
1 2  Toepel, M. G.; Kuehn, Hazel L., eds. (1960). "Wisconsin's Former Governors, 1848–1959: Coles Bashford 1856–58". The Wisconsin Blue Book, 1960 (Report). State of Wisconsin. pp. 90.
| --- | --- |
בקרת זהויות :  NLI: 987007357251105171  GND: 1191198820  ISNI: 0000 0000 4122 2364  LCCN: n2006078030  NTA: 402081277  SNAC: w6rf7grf  US Congress: B000219  VIAF: 46194394   WorldCat (עם VIAF): 46194394
קרל אוגוסט, הדוכס הגדול של סקסוניה-ויימאר-אייזנך

קרל אוגוסט, הדוכס הגדול של סקסוניה-ויימאר-אייזנך (בגרמנית: Karl August Großherzog von Sachsen-Weimar-Eisenach‏; 3 בספטמבר 1757 – 14 ביוני 1828) היה משנת 1758 הדוכס של דוכסויות סקסוניה-ווימאר וסקסוניה-אייזנך, שאותם איחד בשנת 1809 לדוכסות סקסוניה-ויימאר-אייזנך, ולאחר מכן היה הדוכס הגדול של סקסוניה-ויימאר-אייזנך בין השנים 1815–1828.
ביוגרפיה

קרל אוגוסט נולד ב-3 בספטמבר 1757 בוויימאר שהשתייכה לדוכסות סקסוניה-ויימאר, והיה בנם הבכור של ארנסט אוגוסט השני, דוכס סקסוניה-ויימאר-אייזנך ואנה אמליה, דוכסית בראונשווייג-וולפנביטל, בתו של קרל הראשון, דוכס בראונשווייג-וולפנביטל.
ב-28 במאי 1758 מת אביו ארנסט אוגוסט השני, דוכס סקסוניה-ויימאר-אייזנך, וקרל אוגוסט עלה לשלטון במקומו. אולם מחמת היותו קטין, שלטה אמו אנה אמליה, דוכסית בראונשווייג-וולפנביטל כעוצרת עד לשנת 1775.
ב-3 באוקטובר 1775, זמן קצר לאחר שתפס את השלטון, התחתן קרל אוגוסט עם לואיזה, נסיכת הסן-דרמשטדט, בתו של לודוויג התשיעי, רוזן הסן-דרמשטדט. ב-7 בנובמבר 1775 הגיע יוהאן וולפגנג פון גתה לוויימאר, על פי הזמנתו של קרל אוגוסט. החודשים הראשונים שפעו חגיגות, מסיבות ופריקת עול מכל סוג. בתחילת 1776 החל גתה להשתתף בישיבות בודדות של מועצת הדוכס. ביוני התמנה רשמית ליועץ-סתרים עם מושב קבוע וזכות הצבעה במועצה זו, בניגוד לדעתם של אנשי החצר, של השרים והפקידים האחרים. אלא שגתה יצר לו במהרה בני-ברית בדמות המשורר וילאנד ובדמות אימו של קרל אוגוסט, אנה אמליה; וחברותו עם קרל אוגוסט הייתה קרובה מתמיד.
קרל אוגוסט היה שתיין כבד וספורטאי טוב, והיה מארגן הרבה מסיבות לחבריו הקרובים וכן מסעי ציד. גזע הכלבים ויימרנר שפותח על ידי חצרו, הוא פופולרי עד היום. בנוסף התעניין קרל אוגוסט אף בספרות, באמנות, ובמדע, ואף טיפח מאוד את החינוך ברחבי הדוכסות. קרל אוגוסט שלט בדוכסות ברוח העריצים הנאורים, והביא את ויימאר לשיא גדולתה.
בשל חולשת האימפריה הרומית הקדושה, ניסה יוזף השני, קיסר האימפריה הרומית הקדושה לאחד את גרמניה תחת שליטת בית הבסבורג. בעקבות כך חבר קרל אוגוסט לפרידריך השני, מלך פרוסיה, ובשנת 1785 אף היה ממיסדי "ליגת הנסיכים". אולם על אף כל זאת נהג קרל אוגוסט בחכמה, וכשהוצע לו כתר הונגריה בשנת 1787 סירב לקבלו. בשנת 1788 הצטרף לצבא הפרוסי ומונה למפקד רגימנט, ולחם עמו בקרב ואלמי ובקרבות נוספים כנגד צרפת המהפכנית. בשנת 1806 השתתף בקרב ינה-אאורשטדט, ולאחר הקרב נבזזה העיר ינה על ידי הצרפתים. כדי למנוע את הפקעת נחלותיו, הצטרף קרל אוגוסט לקונפדרציה של הריין, ולחם עם הצרפתים בקרבות השונים, ובכלל זה בפלישה הצרפתית לרוסיה. בשנת 1809 איחד קרל אוגוסט את דוכסויות סקסוניה-ווימאר וסקסוניה-אייזנך לדוכסות אחת, בשם דוכסות סקסוניה-ויימאר-אייזנך. בשנת 1813 הצטרף קרל אוגוסט לקואליציה האנטי-צרפתית השישית, ובשנת 1814 קיבל פיקוד על קורפוס שמנה 30,000 לוחמים ושהה בהולנד.
בקונגרס וינה השתתף קרל אוגוסט באופן אישי, ומחה על ביטול הזכויות של האזרחים במדינות השונות. כאות הוקרה על פעילותו נגד צרפת, קיבל קרל אוגוסט תוספת של שטחים, ואת התואר דוכס גדול. בשנת 1816 חוקק קרל אוגוסט חוקה ליברלית בדוכסות, אולם נאלץ לבטלה בשנת 1818 עקב לחציו של מטרניך וכניסתם לתוקף של תקנות קרלסבאד. אף על פי כן שלט קרל אוגוסט בדוכסות בצורה ליברלית, והתקנות פחות הורגשו ברחבי הדוכסות מאשר בשאר מדינות גרמניה.
ב-14 ביוני 1828 מת קרל אוגוסט בגראדיץ שבפרוסיה, ובמקומו עלה לשלטון בנו קרל פרידריך, הדוכס הגדול של סקסוניה-ויימאר-אייזנך.
משפחתו

ב-3 באוקטובר 1775 התחתן קרל אוגוסט עם לואיזה, נסיכת הסן-דרמשטדט, בתו של לודוויג התשיעי, רוזן הסן-דרמשטדט, ממנה נולדו לו 7 ילדים:
לואיזה אוגוסטה אמליה (1779–1784)
בת (1781)
קרל פרידריך, הדוכס הגדול של סקסוניה-ויימאר-אייזנך (1783–1853)
בן (1785)
קרולינה לואיזה, נסיכת סקסוניה-ויימאר-אייזנך (1786–1816), התחתנה עם פרידריך לודוויג, נסיך הכתר של מקלנבורג-שוורין
בן (1789)
ברנהרד, נסיך סקסוניה-ויימאר-אייזנך (1792–1862)
קאריון קרוס

| --- | --- |

קרוס, אפריל 2019
 לידה:  19 ביולי 1985 (בן 39) ניו יורק, ניו יורק, ארצות הברית
 שם במה:  קאריון קרוס קווין קרוס קילר קרוס הארנב הלבן
 משקל:  120 ק"ג
 גובה:  1.93 מטר
 מקום מגורים:  לאס וגאס, נבדה, ארצות הברית
 לאום:  אמריקאי
 קריירה מקצוענית:  6 בספטמבר 2014 – הווה (10 שנים)
 מאמנים:  גלן גילברטי
 ליגות:  WWE
קווין קיסר (באנגלית: Kevin Kesar; נולד ב-19 ביולי 1985) הידוע יותר בשם הבמה שלו, קאריון קרוס הוא מתאבק אמריקאי, המופיע בארגון ההיאבקות WWE, בתוכנית הדגל Raw.
כמו כן, הוא הופיע בארגוני ההיאבקות Impact Wrestling,‏ Lucha Libre AAA Worldwide‏ (AAA) ו-Major League Wrestling‏ (MLW), בנוסף להופעותיו בארגוני היאבקות עצמאיים שונים. בארגון ההיאבקות המקסיקני AAA, הוא היה חלק מהקבוצות Mad ולוס אינגוברנבלס. בעונה הרביעית של ארגון ההיאבקות Lucha Underground הוא הופיע תחת שם הבמה הארנב הלבן, כמנהיג קבוצתו של פול לונדון.
קריירת היאבקות מקצועית > Global Force Wrestling‏ (2015)

ב-24 ביולי 2015, קרוס הופיע לראשונה בארגון ההיאבקות GFW במהלך הקלטות התוכנית GFW Amped, כשהפסיד לבובי רוד במסגרת שלב רבע הגמר של הטורניר על האליפות הגלובלית של GFW. ב-21 באוגוסט, קרוס התמודד מול ג'ואי ריאן בהקלטות התוכנית GFW Amped, כשגם בקרב זה הוא היה בצד המפסיד. ב-23 באוקטובר, קרוס השתתף בקרב משולש אשר קבע את הטוען לכתר לאליפות הגלובלית של GFW נגד בריאן מאיירס וקונגו קונג, שבסופו קונג ניצח.
קריירת היאבקות מקצועית > Lucha Underground‏ (2015–2018)

בין השנים 2015 ל-2016, קרוס עבד במספר קרבות חושך (קרבות שלא שודרו בטלוויזיה) עבור ארגון ההיאבקות Lucha Underground. ב-11 ביולי 2018, קרוס חזר לארגון, כשהציג הפעם דמות חדשה בשם "הארנב הלבן", ומסר את שרביט העץ שלו לפול לונדון והורה לו "לרצוח" את מסקריטה סגראדה בדם קר כדי להוביל את שבט הארנבים למאורתה הסודית.
קריירת היאבקות מקצועית > Lucha Libre AAA Worldwide‏ (2017–2020)

ב-19 במרץ 2017, קרוס ערך את הבכורה שלו בארגון ההיאבקות המקסיקני AAA, כשעזר לג'וני מונדו לזכות באליפות מגה של AAA, אליפות אמריקה הלטינית של AAA ואליפות העולם במשקל קל של AAA. הקרב הראשון שלו בארגון היה ב-12 באפריל, כשחבר לשורות מונדו וטאיה בניצחונם על ארג'ניס, אייקו האמאדה ואל אל איחו דל פנטסמה בקרב ללא פסילות שלושה נגד שלושה. ב-4 ביוני, קרוס השתתף בקרב כלוב משולש נגד אל איחו דל פנטסמה ואל טחאנו ג'וניור, כשקרב זה הסתיים ללא הכרעה לאחר שגם פנטסמה וגם טחאנו ג'וניור יצאו מהכלוב באותו הזמן. ב-20 באפריל 2018, קרוס שב אל AAA, כשהפעם הוא התחבר לחובנטוד גררה וטדי הארט בתקיפתם על דוקטור וגנר ג'וניור והרננדז. השלושה כונו בשם Mad. באירוע טריפלמניה 27, שנערך ב-3 באוגוסט 2019, קרוס והלוס מרסנריוס (טחאנו ג'וניור וטאורוס) הפסידו לפסייכו קלאון, קודי רודס וקיין ולסקז (שרשם את הופעת הבכורה שלו בארגון זה). ב-14 בדצמבר, קרוס הצטרף לקבוצת לוס אינגוברנבלס.
קריירת היאבקות מקצועית > Impact Wrestling‏ (2018–2019)

ב-14 ביוני 2018 בפרק של התוכנית Impact, קילר קרוס ערך את הבכורה שלו במהלך קטע מאחורי הקלעים, כשגילם קצין משטרה אשר עצר את פיטי וויליאמס בגין החשד שהוא התוקף המסתורי שתקף מספר מתאבקים מאחורי הקלעים בשבועות הקודמים. לעומת זאת, קרוס תקף וחנק את וויליאמס האזוק באזור מרוחק מאחורי הקלעים, כשחשף את עצמו כתוקף המסתורי. את קרב הבכורה שלו בארגון רשם ב-5 ביולי בפרק של התוכנית Impact בניצחון על פאלה בהא. שבועיים לאחר מכן, קרוס ניצח את פיטי וויליאמס כתוצאה מפסיקת שופט לאחר שקרוס ביצע את אחיזת החנק שלו.
ב-9 באוגוסט בפרק של התוכנית Impact, קרוס עזר לאוסטין אריס לזכות באליפות העולם של אימפקט נגד אדי אדוארדס, זאת לאחר שהוא ביצע על האחרון את מהלך הסאיטו סופלקס. כעבור שבוע, אריס הכריז על קרוס כ"פוליסת הביטוח" שלו. מי שהצטרף לשניים היה מוס, שבגד באדוארדס במהלך קרב זוגות, שהתקיים ב-30 באוגוסט. באירוע באונד פור גלורי, שנערך ב-14 באוקטובר, קרוס ומוס נוצחו על ידי אדי אדוארדס וטומי דרימר. בקרב המרכזי של האירוע, קרוס ומוס היו בפינת הזירה של אריס, כאשר האחרון הפסיד את התואר לג'וני אימפקט.
לאחר שהשותפות שלו עם אריס הסתיימה, קרוס היה מעורב בעלילה עם ג'וני אימפקט, כשבאירוע Homecoming, שנערך ב-6 בינואר 2019, הוא תקף את אימפקט ואשתו, טאיה ואלקירי, לאחר הקרב המרכזי שבו היה שותף אימפקט. ב-25 בינואר בפרק של התוכנית Impact, קרוס איתגר את אימפקט לקרב על תוארו, לעומת זאת, הקרב ביניהם הסתיים בפסילה כפולה. לאחר מכן, באירוע Impact Wrestling: Uncaged, קרוס הפסיד בקרב מרובע שהיה על התואר וכלל את מוס ובריאן קייג'. אז, קרוס נקלע לפיוד עם אדי אדוארדס בחודש מאי לאחר שהוא השמיד את מקל הבמבוק של אדוארדס, שאותו קיבל במתנה מטומי דרימר. זה הוביל לקיומם של קרב רחוב וקרב הראשון שמדמם בין השניים. ב-14 ביוני בפרק של התוכנית Impact, קרוס ניצח את הסאנדמן.
ב-13 במאי, דווח שקרוס ביקש להשתחרר מהחוזה שלו בארגון, משום שלא היה מרוצה מהכיוון שבו דמותו הוצגה. הארגון לא נענה לבקשתו באותה התקופה. באירוע סלאמיברסרי XVII, שנערך ב-7 ביולי, קרוס הפסיד לאדי אדוארדס במסגרת קרב הראשון שמדמם. לאחר קרב זה, הוא לא שובץ להקלטות התוכנית בחודשים יולי, אוגוסט וספטמבר, כששני הצדדים המשיכו במשא ומתן ביניהם. עוד דווח שהחוזה שלו היה אמור לפוג בחודש דצמבר, כשלארגון היה את היכולת להאריך אותו לשנה נוספת. עם זאת, בחודש דצמבר, הארגון Impact Wrestling בישר על שחרור קרוס מהחוזה שלו.
קריירת היאבקות מקצועית > Major League Wrestling‏ (2020)

קרוס הופיע לראשונה בארגון ההיאבקות Major League Wrestling‏ (MLW) באירוע Fightland, שנערך ב-1 בפברואר 2020, במסגרת קרב שבו הוא גבר על טום לולר.
קריירת היאבקות מקצועית > WWE > הופעה מוקדמת (2015)

לפני שחתם ב-WWE, קרוס הופיע ב-16 בפברואר 2015 בפרק של התוכנית Raw, כשחבר לשורות דארן יאנג לקרב זוגות נגד האסנשן (קונור וויקטור); קרב זה הסתיים ללא הכרעה.
קריירת היאבקות מקצועית > WWE > תקופות כהונה כאלוף NXT‏ (2020–2021)

ב-4 בפברואר 2020 בתוכנית WWE Backstage, דווח שקרוס חתם על חוזה בארגון. במהלך השבועות הבאים הוקרנו מספר קטעי וידאו שרמזו על בואו של קרוס. ב-8 באפריל בפרק של התוכנית NXT, קרוס נצפה ביחד עם חברתו במציאות, סקרלט בורדו, יושבים בתוך מכונית, בזמן שג'וני גרגאנו וקנדיס לאריי עזבו את מתחם ה-Performance Center לאחר ניצחונו של גרגאנו על תומאסו צ'אמפה, מה שלכאורה רמז על הפיוד הראשון של קרוס ובורדו ב-WWE. מאוחר יותר נודע ששם הבמה שלו בארגון יהיה מעתה קאריון קרוס. ב-6 במאי בפרק של התוכנית NXT, הוא הופיע בבכורה שלו בזירה, כשגבר על ליאון ראף. שבועיים לאחר מכן, קרוס צבר ניצחון מהיר נוסף, כשלאחר מכן, תומאסו צ'אמפה הגיע לזירה והודיע לו שקרב ביניהם נקבע לאירוע NXT TakeOver: In Your House. באירוע זה, שנערך ב-7 ביוני, קרוס גבר על צ'אמפה בהכנעה טכנית. ב-24 ביוני, קרוס ניצח את ברונסון ריד. ב-22 ביולי, קרוס רשם ניצחון על דומיניק דיג'אקוביק כתוצאה מהכנעה טכנית. שבועיים לאחר מכן, קרוס ניצח את דני בורץ' כתוצאה מהכנעה. באירוע NXT TakeOver XXX, שנערך ב-22 באוגוסט, קרוס ניצח את קית' לי וזכה באליפות ה-NXT. לעומת זאת, לילה לאחר מכן נודע שקרוס פרק את כתפו במהלך הקרב וב-26 באוגוסט בפרק של התוכנית NXT, הוא ויתר על תוארו בעל כורחו; עקב הנסיבות, הוא הפך לאלוף לזמן הקצר ביותר בהיסטוריה (ארבעה ימים). ב-9 בדצמבר, קרוס חזר ל-NXT, כשתקף את דמיאן פריסט. שבוע לאחר מכן, קרוס ערך את קרב החזרה שלו לזירה, כשגבר במהרה על דזמונד טרוי; לאחר הקרב, הוא איתגר את פריסט לקרב ביניהם בפרק הספיישל NXT New Year's Evil. בספיישל NXT New Year's Evil, שנערך ב-6 בינואר, קרוס גבר על דמיאן פריסט. ב-24 בפברואר, קרוס גבר על סנטוס אסקובר בקרב ללא פסילות שלא היה על אליפות ה-NXT במשקל קל של האחרון. ב-17 במרץ, קרוס ואלוף ה-NXT, פין באלור הפסידו לאלופי הזוגות, דני בורץ' ואוני לורקאן בקרב שהיה על חגורות האליפות; לאחר הקרב, קרוס תקף את באלור, זאת לאחר שברגעי הסיום של הקרב פגע בשוגג בסקרלט. שבוע לאחר מכן, קרוס גבר על אוני לורקאן בקרב יחידים. בלילה השני של האירוע NXT TakeOver: Stand & Deliver, שנערך ב-8 באפריל, קרוס ניצח את באלור וזכה באליפות ה-NXT בפעם השנייה בקריירה. ב-11 במאי, קרוס ניצח את אוסטין ת'יאורי. שבועיים לאחר מכן, קרוס הגן בהצלחה על התואר בקרב חוזר מול באלור. באירוע NXT TakeOver: In Your House, שנערך ב-13 ביוני, קרוס הגן בהצלחה על תוארו במסגרת קרב מחומש על ארבעה יריבים שונים: אדם קול, ג'וני גרגאנו, קייל אוריילי ופיט דאן; בקרב זה, הוא הכניע את אוריילי לניצחון בהכנעה טכנית. ב-13 ביולי, קרוס שמר על התואר מול ג'וני גרגאנו בקרב שבו סמואה ג'ו שימש כשופט המיוחד. באירוע NXT TakeOver 36, שנערך ב-22 באוגוסט, קרוס הפסיד לסמואה ג'ו וכתוצאה מכך איבד את חגורת האליפות; קרב זה התברר כקרב האחרון של קרוס במותג.
קריירת היאבקות מקצועית > WWE > Raw‏ (2021)

בזמן שהיה אלוף ה-NXT, קרוס הופיע לראשונה ברוסטר הראשי ב-19 ביולי בפרק של התוכנית Raw בקרב שבו נחל הפסד לג'ף הארדי; הפסד זה היה הפסד הבכורה של קרוס כתוצאה מהצמדה ב-WWE. שבוע לאחר מכן, קרוס השיג את ניצחון הבכורה שלו, כאשר ניצח את קית' לי כתוצאה מהכנעה. ב-2 באוגוסט בפרק של התוכנית Raw, קרוס הפסיד לאותו לי. ב-9 וב-16 באוגוסט, קרוס הצליח לנצח את ג'ף הארדי פעמיים בקרבות יחידים כתוצאה מהכנעות, אותו הארדי שלו הפסיד בקרב הבכורה ברוסטר הראשי. ב-23 באוגוסט בפרק של התוכנית Raw, שהיה יומיים לאחר האירוע סאמרסלאם, קרוס ניצח את ריקושט כתוצאה מהכנעה. שבוע לאחר מכן, קרוס הכניע לניצחון את הומברטו קאריו. ב-27 בספטמבר בפרק של התוכנית Raw, קרוס גבר על ג'קסון רייקר.
קריירת היאבקות מקצועית > WWE > החזרה ל-WWE‏ (2022–היום)

ב-5 באוגוסט בפרק של התוכנית סמאקדאון, קרוס חזר לארגון יחד עם סקרלט, כשתקף את דרו מקינטייר. באירוע חוקי אקסטרים, שנערך ב-8 באוקטובר, קרוס ניצח את מקינטייר במסגרת קרב רצועה. ב-28 באוקטובר וב-18 בנובמבר, קרוס גבר על מאדקאפ מוס בקרבות יחידים. ב-27 בינואר 2023, קרוס נחל הפסד לריי מיסטריו. לעומת זאת, ב-17 בפברואר, הוא ניצח את אותו מיסטריו. ב-5 במאי, קרוס הפסיד לשינסקה נקאמורה. ב-26 במאי וב-11 באוגוסט, קרוס נחל הפסד ל-AJ סטיילס בקרבות יחידים.
חיים אישיים

ב-23 בספטמבר 2021, הוא התארס למתאבקת אליזבת צ'יהאיה, הידועה יותר בשם הבמה שלה, סקרלט בורדו.
אליפויות והישגים

הישגים בארגון ההיאבקות Future Stars of Wrestling - FSW
אליפות במשקל כבד של FSW (פעם אחת)
הישגים בארגון ההיאבקות Impact Wrestling
במי לצפות בשנה הבאה (2019)
הישגים בארגון ההיאבקות Maverick Pro Wrestling - MPW
אליפות MPW (פעמיים)
הישגים בארגון ההיאבקות Modern Vintage Wrestling - MVW
אליפות במשקל כבד של MVW (פעם אחת)
הישגים במגזין ההיאבקות Pro Wrestling Illustrated - PWI
PWI דירג אותו במקום ה-96 מתוך 500 המתאבקים הטובים ביותר לשנת 2020
הישגים בארגון ההיאבקות Ring Warriors
אליפות Ring Warriors Grand (פעם אחת)
הישגים בארגון ההיאבקות Stand Alone Wrestling - PWAD
אליפות PWAD (פעם אחת)
הישגים בארגון ההיאבקות The Wrestling Revolver
אליפות REVOLVER (פעם אחת)
הישגים בארגון ההיאבקות World Wrestling Entertainment - WWE
אליפות ה-NXT (פעמיים)
הערות שוליים

↑  דיווח: קילר קרוס ביקש להשתחרר מהארגון
↑  קילר קרוס שוחרר מ-Impact Wrestling
↑  קילר קרוס יערוך את הבכורה שלו בארגון ההיאבקות MLW באירוע Fightland
↑  ארגון ה-WWE מודיע על החתמתם של קילר קרוס וטימותי טאצ'ר
↑  קרוס בהופעת הבכורה שלו בזירה של NXT
↑  קאריוס קרוס פרק את כתפו במהלך הקרב המרכזי של האירוע NXT TakeOver XXX
↑  "תכינו את השמפניות" באינסטגרם